Un manelist cu milioane de vizualizări pe Youtube la o melodie cu mesaj dur împotriva femeilor a fost trimis în judecată pentru incitare la ură

Parchetul Judecătoriei Sectorului 1 l-a trimis miercuri în judecată pe manelistul Dani Mocanu pentru infracțiunea de incitare la ură sau discriminare, potrivit unui comunicat al PJ Sector 1.

”În data de 27.04.2019, inculpatul a încărcat pe platforma online YouTube un videoclip filmat și montat anterior, prin intermediul căruia a instigat publicul larg la ură și discriminare împotriva femeilor. La finalul lunii noiembrie 2019, videoclipul înregistra peste 18 milioane de vizualizări și a generat venituri de aproximativ 34.000 USD, ce au constat în drepturi de publicitate aferente videoclipului”, arată procurorii.

Procesul va începe la Judecătoria Pitești.

În iulie anul trecut, o manea cântată de Dani Mocanu a fost reclamată la Consiliul Naţional Pentru Combaterea Discriminării (CND), pentru versurile instigatoare la violenţă asupra femeilor.

Piesa reprezintă „discriminare pe criteriul sex şi instigare la violenţă şi are ca efect crearea unei atmosfere de intimidare, ostile, degradante, umilitoare şi ofensatoare la adresa femeilor, cu atât mai mult cu cât mesajele transmise prin versurile şi videoclipul melodiei „Curwa“ sunt din partea unui artist cunoscut publicului larg, care legitimează astfel şi încurajează atitudinile misogine“, au explicat reclamanţii.

Foto: Dani Mocanu (Captură youtube)